《表兄丁行之俾予作山水一轴》
宋代·王当

秃发管城书不中。麝煤满砚随轻浓。
烟云变怪本无定，丹青故轻能形容。
解衣盘礴无人久，妙迹於今复何有。
挥毫要使真宰泣，叹息初非痴绝手。
辽东有人丁令威，去家得仙今暂归。
上界繁华异丘壑，安得长林大麓长追随。
联翩大轴要予写，敲冰不在鹅溪下。
吾既不能为乔松直干摩苍天，又不能为小童一线飞纸茑。
万里江山败平远，唤取画师阎立本。

作者简介：宋眉州眉山人，字子思。幼好学，博览古今，所取唯王佐大略。举进士不中，遂著《春秋列国名臣传》，人竞传之。哲宗元祐六年，苏辙以贤良方正荐，廷对慷慨，不避权贵。调龙游尉。蔡京入相，不复仕。卒年七十二。传《易》与《春秋》，有《经旨》、《史论》、《兵书》。